Glitnir og Bjarni Ármannsson semja um endurgreiðslur Glitnir banki og Bjarni Ármannsson , fyrrverandi forstjóri Glitnis banka , hafa gert samkomulag um endurgreiðslu yfirverðs í hlutabréfaviðskiptum hlutafélaga í eigu Bjarna við stjórn Glitnis banka við starfslok hans sem voru í apríl 2007 . Þetta segir í yfirlýsingu frá Glitni . Þar segir ennfremur að nýverið leitaði Glitnir banki eftir því við Bjarna að félög í hans eigu endurgreiddu yfirverð í hlutabréfaviðskiptunum auk samningsvaxta . Á það var fallist . Glitnir banki fagnar því að Bjarni telur það ábyrgð sína að verða við málaleitaninni sem leiddi til þessa samkomulags . Greiðslan nú nemur ríflega 650 milljónum króna . Fyrir rúmu ári síðan endurgreiddi Bjarni starfslokasamning sinn að eigin frumkvæði og námu greiðslur til bankans þess vegna alls kr. 370 milljónir króna . Greiðslur Bjarna til bankans vegna starfsloka hans hafa því numið u.þ.b. 1.020 milljónum króna . Um fullnaðaruppjör milli aðila er að ræða sem felur auk þessa í sér að félög Bjarna , sem eiga u.þ.b. 273 milljóna króna skuldabréfakröfur á bankann , falla frá greiðslukröfum á hendur bankanum . Ekki eru uppi aðrar kröfur Bjarna eða félaga hans á hendur bankanum .